নম্বরের পিছনেই দৌড়াও। পড়াশুনো ভাল লাগুক অথবা নাই লাগুক। বর্তমান সময়ের ইঁদুর দৌড়ে সন্তানদের টিকিয়ে রাখতে এই উপদেশই তো দেন বাবা-মায়েরা। স্কুল ব্যাগের ওজন যত বেশিই হোক না কেন, কোনও বিষয় পড়তে ভাল লাগুক বা না লাগুক, পড়ুয়াকে সব মেনে নিতে হবে। না হলেই অভিভাবকের রক্তচক্ষু, মারধর এবং শাস্তি।
এই পথ যে সঠিক নয়, তা বুঝেও বোঝার চেষ্টা করেন না বাবা-মায়েরা। সেটাই ফের একবার প্রমাণ করল মুম্বইয়ের ওদালার বাসিন্দা ১৭ বছরের বাসিন্দা মালবিকা যোশী। ১২ বছর বয়সেই স্কুলে যাওয়া বন্ধ করে দিয়েছিল এই ছাত্রী। আর সেই মেয়েই কি না ম্যাসাচুসেটস ইনস্টিটিউট অফ টেকনলজি বা এমআইটি-তে পড়াশোনার সুযোগ পেয়েছে। কারণ প্রথাগত দশম শ্রেণি, একাদশ শ্রেণির পরীক্ষায় না বসলেও তিনবার ইন্টারন্যাশনাল অলিম্পিয়াড অফ ইনফরমেটিক্সে পদক জিতেছে মালবিকা। সেই সুবাদেই এমআইটি-তে বিজ্ঞানে স্নাতক করার সুযোগ পেয়েছে সে। এমআইটি-র স্কলারশিপও পেয়েছে সে। অঙ্ক, ফিজিক্স অথবা কম্পিউটার অলিম্পিয়াডস-এ যাঁরা পদক যেতেন, তাঁদেরকে পড়াশোনার সুযোগ দেয় এমআইটি।
আরও পড়ুন
চার বছর বয়সেই নবম শ্রেণিতে ভর্তি। বিস্ময় প্রতিভার নাম অনন্যা
মুম্বইয়ের দাদরের একটি স্কুলের ছাত্রী ছিল মালবিকা। কিন্তু তার স্কুলে যেতে ভাল লাগত না। মানসিক অবসাদেও ভুগত সে। তা দেখেই মেয়েকে স্কুল থেকে ছাড়িয়ে নেওয়ার সিদ্ধান্ত নিয়েছিলেন মালবিকার মা সুপ্রিয়া। তাঁর মায়ের নেওয়া এই সাহসী সিদ্ধান্তে যে কোনও ভুল ছিল না, তা প্রমাণ করে দিল ১৭ বছরের মালবিকা।